DA boos oor Eskom-partytjies | Maroela Media
DA boos oor Eskom-partytjies
Die DA het Eskom oor die kole gehaal na 'n berig in 'n Sondagkoerant dat die elektrisiteitsverskaffer glo verlede jaar meer as R36 miljoen spandeer het op partytjies vir personeel en hul gesinne.
City Press het berig dat Eskom van Oktober verlede jaar af R36 504 036,44 op sewe "familiepretdae" spandeer het. Volgens die berig is daar vyf "familiedae" vir bykans 12 000 mense in Gauteng gehou. Daar is glo ook "pretdae" gehou in eMalahleni (voorheen Witbank) en Lephalale (Ellisras) gehou teen onderskeidelik R10 en R5 miljoen. 'n Pretdag in Kaapstad het glo R3,4 miljoen gekos terwyl 'n pretdag in Durban 'n verdere R1 miljoen gekos het.
Natasha Michael, DA-woordvoerder oor openbare ondernemings, sê daar kan nie van Suid-Afrikaners verwag word om 'n groot deel van hul inkomste aan energiekostes te betaal terwyl Eskom reuse bedrae spandeer op partytjies nie. Michael het versoek dat die bestuur van Eskom voor die portefeuljekomitee oor openbare ondernemings moet verskyn om te verduidelik hoe die besluite rakende die partytjies en die koste daaraan verbonde gemaak is.